               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.10.2018
            COM(2018) 707 final
            2018/0363(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ευρωπαϊκή επιτροπή για την εκπόνηση προτύπων στην εσωτερική ναυσιπλοΐα και στην Κεντρική Επιτροπή για τη Ναυσιπλοΐα στον Ρήνο σχετικά με την έγκριση προτύπων σχετικά με τις τεχνικές προδιαγραφές για τα σκάφη της εσωτερικής ναυσιπλοΐας

               ΑΙΤΙΟΛΟΓΙΚΗ ΕΚΘΕΣΗ

               1.Αντικειμενο της προτασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη συνεδρίαση της ευρωπαϊκής επιτροπής για την εκπόνηση προτύπων στον τομέα της εσωτερικής ναυσιπλοΐας (CESNI) που θα πραγματοποιηθεί στις 8 Νοεμβρίου 2018 και στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR) με αντικείμενο την προβλεπόμενη έγκριση των ευρωπαϊκών προτύπων για την κατάρτιση τεχνικών προδιαγραφών για τα σκάφη της εσωτερικής ναυσιπλοΐας (πρότυπο ES-TRIN 2019/1).

               2.Πλαισιο της προτασης

               2.1.Η αναθεωρημένη σύμβαση για τη ναυσιπλοΐα στον Ρήνο

               Η αναθεωρημένη σύμβαση για τη ναυσιπλοΐα στον Ρήνο της 17ης Οκτωβρίου 1868 ορίζει το νομικό πλαίσιο που διέπει τη χρήση του Ρήνου ως εσωτερικής πλωτής οδού για τη ναυσιπλοΐα και καθορίζει τις αρμοδιότητες της Κεντρικής Επιτροπής για τη Ναυσιπλοΐα στον Ρήνο (CCNR). Η ισχύουσα σήμερα έκδοση της σύμβασης είναι αποτέλεσμα της

                  σύμβασης της 20ής Νοεμβρίου 1963

               , η οποία άρχισε να ισχύει στις 14 Απριλίου 1967.

               Συμβαλλόμενα μέρη της αναθεωρημένης σύμβασης για τη ναυσιπλοΐα στον Ρήνο είναι τέσσερα κράτη μέλη (Βέλγιο, Γαλλία, Γερμανία και Κάτω Χώρες) και η Ελβετία.

               2.2.CCNR και CESNI

               Η CCNR είναι διεθνής οργανισμός, η αποστολή του οποίου συνίσταται στην υλοποίηση πρωτοβουλιών που προορίζονται για τη διασφάλιση της ελευθερίας της ναυσιπλοΐας στον Ρήνο και την προώθηση της ναυσιπλοΐας στον Ρήνο.  Οι ολομέλειες πραγματοποιούνται δύο φορές τον χρόνο. Σε αυτές παρίστανται εκπρόσωποι των κρατών μελών της CCNR. Η ολομέλεια είναι το όργανο λήψης αποφάσεων της CCNR. Εγκρίνει τις αποφάσεις της κεντρικής επιτροπής. Κάθε κράτος διαθέτει μία ψήφο και οι αποφάσεις λαμβάνονται ομόφωνα. Οι αποφάσεις αυτές είναι νομικώς δεσμευτικές. Η ΕΕ δεν είναι μέλος της CCNR.

               Το 2015 η CCNR έλαβε απόφαση για τη σύσταση ευρωπαϊκής επιτροπής για την κατάρτιση κοινών προτύπων στον τομέα της εσωτερικής ναυσιπλοΐας (Comité Européen pour l’Élaboration de Standards dans le Domaine de Navigation Intérieure – CESNI). Στα καθήκοντά της περιλαμβάνονται η έκδοση τεχνικών προτύπων σε διάφορα πεδία, ιδίως όσον αφορά τα σκάφη, την τεχνολογία των πληροφοριών και το πλήρωμα, την ομοιόμορφη ερμηνεία των εν λόγω προτύπων και των αντίστοιχων διαδικασιών, καθώς και τις λήψεις αποφάσεων με αντικείμενο την ασφάλεια της ναυσιπλοΐας, την προστασία του περιβάλλοντος ή άλλα πεδία της ναυσιπλοΐας.

               Η CESNI απαρτίζεται από εμπειρογνώμονες οι οποίοι εκπροσωπούν τα κράτη μέλη της CCNR και της ΕΕ και έχουν δικαίωμα ψήφου, στη βάση μιας ψήφου ανά κράτος. Η ΕΕ δεν είναι μέλος της CESNI. Μπορεί, ωστόσο, να συμμετέχει στις εργασίες της CESNI, μαζί με διεθνείς οργανισμούς των οποίων η αποστολή καλύπτει τομείς αρμοδιότητας της CESNI, χωρίς δικαίωμα ψήφου.

               2.3.Η προβλεπόμενη πράξη της CESNI και της CCNR

               Στη συνεδρίασή της στις 8 Νοεμβρίου 2018, ηCESNI πρόκειται να εγκρίνει πρότυπα σχετικά με την κατάρτιση τεχνικών προδιαγραφών για τα σκάφη της εσωτερικής ναυσιπλοΐας (πρότυπο ES-TRIN 2019).

               Η πρώτη έκδοση του ES-TRIN (ES-TRIN 2015) οριστικοποιήθηκε από την CESNI στη συνεδρίασή της στις 28 Σεπτεμβρίου 2015. Εγκρίθηκε επίσημα από τη CESNI στην ολομέλειάς της στις 26 Νοεμβρίου 2015. Η πρώτη τροποποίηση του προτύπου ES-TRIN 2017 εγκρίθηκε από τη CESNI στην ολομέλειάς της στις 6 Ιουλίου 2017.

               Το ES-TRIN επικαιροποιείται τακτικά με βάση τις εργασίες των ομάδων εργασίας της CESNI.

               Η τακτική επικαιροποίηση του ES-TRIN είναι αναγκαία προκειμένου:

               ·να διατηρηθεί το υψηλό επίπεδο ασφάλειας στην εσωτερική ναυσιπλοΐα

               ·να παρακολουθείται η τεχνική εξέλιξη (π.χ. πυροσβεστικά συστήματα, εξοπλισμός πλοήγησης)

               ·να διασφαλισθεί η συμβατότητα με το νομικό πλαίσιο της ΕΕ.

               Κατά τη διάρκεια του 2017 και του 2018, οι εμπειρογνώμονες της CESNI εκπόνησαν το τροποποιημένο πρότυπο ES-TRIN 2019/1.

               Το ES-TRIN 2019/1 ενσωματώνει διάφορες τροποποιήσεις, ιδίως όσον αφορά τα ακόλουθα πεδία:

               - τους αυτόματους εξωτερικούς απινιδωτές·

               - τα συστήματα πυρόσβεσης - K2CO3·

               - τις ειδικές διατάξεις για τα ηλεκτρικά συστήματα πρόωσης (κεφάλαιο 11)·

               - τις μεταβατικές διατάξεις για τα ακόλουθα:

               • τη μέγιστη στάθμη θορύβου,

               • τους κινητήρες,

               • τον ηλεκτρικό εξοπλισμό και εγκαταστάσεις,

               • τις λέμβους των σκαφών,

               • τις οδούς διαφυγής στα επιβατηγά πλοία,

               • τα σύστημα πρόωσης των επιβατηγών πλοίων και

               • τον εξοπλισμό ασφαλείας πίσω από το διάφραγμα της πρυμναίας δεξαμενής ζυγοστάθμισης.

               Στη συνεδρίασή της στις 10 Απριλίου 2018, η CESNI αποφάσισε να προγραμματίσει την έγκριση του προτύπου ES-TRIN 2019 στη συνεδρίαση στις 8 Νοεμβρίου 2018. Πριν από την εν λόγω συνεδρίαση στις 8 Νοεμβρίου 2018, αναμένεται ότι στο σχέδιο του προτύπου θα γίνουν μόνο τυπικές και ελάσσονος σημασίας τροποποιήσεις. Το πρότυπο ES-TRIN 2019 θα δημοσιευτεί σε ειδικό δικτυακό τόπο (cesni.eu). Όλα τα κράτη μέλη της ΕΕ έχουν (προστατευμένη) πρόσβαση στα προαναφερόμενα σχέδια προτύπων.

               Το πρότυπο ES-TRIN 2019/1 θα ενσωματωθεί στο δίκαιο της Ένωσης σύμφωνα με την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ
                  1
               .

               Οι τεχνικές προδιαγραφές που εγκρίνει η CESNI περιλαμβάνονται στο παράρτημα II της οδηγίας 2016/1629 και πρέπει να επικαιροποιούνται με κατ’ εξουσιοδότηση πράξεις.

               Για να διασφαλιστεί η συνοχή δύο υφιστάμενων νομικών καθεστώτων όσον αφορά τις τεχνικές προδιαγραφές για τα σκάφη της εσωτερικής ναυσιπλοΐας (Ρήνος και ΕΕ) είναι αναγκαίο να προβλεφθούν τα ίδια πρότυπα. Το δίκαιο της ΕΕ και ο κανονισμός της CCNR θα παραπέμπουν στο ES-TRIN 2019/1 από την 1η Ιανουαρίου 2020.

               3.Η θέση που πρέπει να ληφθεί εξ ονόματος της Ένωσης

               Η απόφαση για τον καθορισμό της θέσης της Ένωσης είναι αναγκαία προκειμένου να διασφαλιστεί ότι τα συμφέροντα της ΕΕ λαμβάνονται δεόντως υπόψη κατά την έκδοση αποφάσεων σχετικά με την καθιέρωση των προτύπων για τα σκάφη της εσωτερικής ναυσιπλοΐας.

               Η επικαιροποίηση του τεχνικού προτύπου ES-TRIN αποτέλεσε αντικείμενο εντατικής προετοιμασίας σε επίπεδο εμπειρογνωμόνων της CESNI. Εν προκειμένω, γνωμοδότησαν εμπειρογνώμονες από ευρύ φάσμα του δημόσιου και του ιδιωτικού τομέα. Καθ’ όλη τη διάρκεια της επεξεργασίας του προτύπου πραγματοποιήθηκαν οι ακόλουθες τεχνικές συνεδριάσεις στο επίπεδο της CESNI:

               ·συνεδριάσεις εργασίας (21-22.2.2017· 28-29.6.2017, 27-28.9.2017, 28-30.11.2017, 20-22.2.2018) και

               ·συνεδρίαση της επιτροπής (10.4.2018).

               Οι εν λόγω συνεδριάσεις κατέστησαν δυνατή την επίτευξη συμφωνίας σε επίπεδο εμπειρογνωμόνων σχετικά με τις τεχνικές απαιτήσεις για τα σκάφη της εσωτερικής ναυσιπλοΐας.

               4.Νομικη βαση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Το άρθρο 218 παράγραφος 9 της ΣΛΕΕ εφαρμόζεται ανεξαρτήτως εάν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  2
               .

               Η έννοια των «πράξεων που παράγουν έννομα αποτελέσματα» περιλαμβάνει πράξεις οι οποίες παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .

               4.1.2.Εφαρμογή στην προκειμένη περίπτωση

               Όσον αφορά τη δυνατότητα εφαρμογής του άρθρου 218 παράγραφος 9 της ΣΛΕΕ, η προβλεπόμενη σε αυτό διαδικασία πρέπει να τηρείται εφόσον πληρούνται οι όροι που προβλέπονται στο εν λόγω άρθρο. Οι όροι αυτοί είναι οι ακόλουθοι: α) ο σχετικός τομέας εμπίπτει στην αρμοδιότητα της Ένωσης, β) η θέση της Ένωσης εκφράζεται σε όργανο που έχει συσταθεί βάσει διεθνούς συμφωνίας, όταν το εν λόγω όργανο καλείται να εκδώσει γ) πράξεις που παράγουν έννομα αποτελέσματα. Έχει διευκρινιστεί από τη νομολογία ότι η συμμετοχή της Ένωσης στο σχετικό όργανο δεν αποτελεί προαπαιτούμενο για την εφαρμογή του άρθρου 218 παράγραφος 9 της ΣΛΕΕ.

               Είναι προφανές ότι, στην προκειμένη περίπτωση, οι τεχνικές προδιαγραφές για σκάφη της εσωτερικής ναυσιπλοΐας δεν εμπίπτουν μόνο στην αρμοδιότητα της Ένωσης, αλλά, έτι περισσότερο, ότι η ΕΕ έχει ασκήσει την αρμοδιότητά της μέσω της οδηγίας 2006/87/ΕΚ και της οδηγίας (ΕΕ) 2016/1629 και ότι ο τομέας των τεχνικών προδιαγραφών για τα σκάφη της εσωτερικής ναυσιπλοΐας ρυθμίζεται στο μεγαλύτερο μέρος του από κοινούς ενωσιακούς κανόνες.

               Τόσο η CESNI όσο και η CCNR πληρούν το δεύτερο κριτήριο υπό την έννοια ότι είναι όργανα που έχουν συσταθεί βάσει διεθνούς συμφωνίας.

               Μολονότι οι κανόνες που εγκρίθηκαν από την CESNI δεν είναι δεσμευτικοί αυτοί καθαυτοί, είναι σαφές ότι θα καταστούν δεσμευτικοί για τα μέλη της CCNR όταν η CCNR τροποποιήσει το νομοθετικό της πλαίσιο (κανονισμοί επιθεώρησης πλοίων στον Ρήνο), ώστε να παραπέμπει στο πρότυπο που έχει εκδώσει η CESNI και καταστήσει το εν λόγω πρότυπο υποχρεωτικό στο πλαίσιο της εφαρμογής της αναθεωρημένης σύμβασης για τη ναυσιπλοΐα στον Ρήνο. Ο δεσμευτικός χαρακτήρας του εν λόγω κανονισμού για τα μέλη της CCNR προβλέπεται στη σύμβαση του Μανχάιμ της 17ης Οκτωβρίου 1868
                  4
               .

               Επιπλέον, είναι επίσης σαφές από τη νομολογία του Δικαστηρίου της Ευρωπαϊκής Ένωσης ότι μια μη δεσμευτική πράξη διεθνούς οργανισμού μπορεί να θεωρηθεί ως «πράξη που παράγει έννομα αποτελέσματα» για τους σκοπούς της εφαρμογής του άρθρου 218 παράγραφος 9 της ΣΛΕΕ στις περιπτώσεις που η εν λόγω πράξη είναι δυνατόν να επηρεάσει αποφασιστικά το περιεχόμενο του δικαίου της ΕΕ. Όπως εξηγείται ανωτέρω, το πλαίσιο που ισχύει δυνάμει της αναθεωρημένης σύμβασης για τη ναυσιπλοΐα στον Ρήνο πρέπει να λαμβάνεται υπόψη σε κάθε τροποποίηση της οδηγίας (ΕΕ) 2016/1629.

               Οι τεχνικές προδιαγραφές που εγκρίνει η CESNI περιλαμβάνονται στο παράρτημα II της οδηγίας 2016/1629 και πρέπει να επικαιροποιούνται με κατ’ εξουσιοδότηση πράξεις.

               Ως εκ τούτου, το Συμβούλιο πρέπει να εκδώσει απόφαση δυνάμει του άρθρου 218 παράγραφος 9 της ΣΛΕΕ για τον καθορισμό της θέσης που θα πρέπει να ληφθεί εξ ονόματος της Ένωσης στην CESNI για την έκδοση προτύπων τεχνικών προδιαγραφών για τα σκάφη της εσωτερικής ναυσιπλοΐας.

               Συνεπώς, η διαδικαστική νομική βάση για τις προτεινόμενες αποφάσεις είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο των προβλεπόμενων πράξεων αφορούν την κοινή πολιτική μεταφορών.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 91 παράγραφος 1.

               4.3.Συμπέρασμα

               Το άρθρο 91 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2018/0363 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ευρωπαϊκή επιτροπή για την εκπόνηση προτύπων στην εσωτερική ναυσιπλοΐα και στην Κεντρική Επιτροπή για τη Ναυσιπλοΐα στον Ρήνο σχετικά με την έγκριση προτύπων σχετικά με τις τεχνικές προδιαγραφές για τα σκάφη της εσωτερικής ναυσιπλοΐας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η δράση της Ένωσης στον τομέα της εσωτερικής ναυσιπλοΐας θα πρέπει να αποσκοπεί στην εξασφάλιση ομοιομορφίας στην κατάρτιση των τεχνικών προδιαγραφών που εφαρμόζονται στην Ένωση όσον αφορά τα σκάφη της εσωτερικής ναυσιπλοΐας.

               (2)Η ευρωπαϊκή επιτροπή για την εκπόνηση προτύπων στην εσωτερική ναυσιπλοΐα («CESNI») συστάθηκε στις 3 Ιουνίου 2015 στο πλαίσιο της CCNR, με σκοπό να εκπονεί τεχνικά πρότυπα για τις εσωτερικές πλωτές οδούς σε διάφορα πεδία, ιδίως όσον αφορά τα σκάφη, την τεχνολογία των πληροφοριών και το πλήρωμα.

               (3)Για αποτελεσματικές μεταφορές στις εσωτερικές πλωτές οδούς είναι σημαντικό οι τεχνικές προδιαγραφές για τα σκάφη να είναι συμβατές και όσο το δυνατόν πιο εναρμονισμένες με βάση διαφορετικά νομικά καθεστώτα στην Ευρώπη. Πιο συγκεκριμένα, τα κράτη μέλη που είναι επίσης μέλη της CCNR θα πρέπει να εξουσιοδοτηθούν να στηρίξουν αποφάσεις που εναρμονίζουν τους κανόνες της CCNR με αυτούς που ισχύουν στην Ένωση.

               (4)Η CESNI αναμένεται να εγκρίνει το ευρωπαϊκό πρότυπο τεχνικών προδιαγραφών για τα σκάφη εσωτερικής ναυσιπλοΐας («πρότυπο ES-TRIN») 2019/1 στη συνεδρίασή της στις 8 Νοεμβρίου 2018.

               (5)Το πρότυπο ES-TRIN 2019/1 καθορίζει ενιαίες τεχνικές προδιαγραφές που είναι αναγκαίες προκειμένου να διασφαλίζεται η ασφάλεια των σκαφών εσωτερικής ναυσιπλοΐας. Περιλαμβάνει διατάξεις σχετικά με τη ναυπήγηση, τις εγκαταστάσεις και τον εξοπλισμό των σκαφών εσωτερικής ναυσιπλοΐας, ειδικές διατάξεις για συγκεκριμένες κατηγορίες σκαφών, όπως τα επιβατηγά πλοία, τις ωθούμενες συνοδείες και τα σκάφη μεταφοράς εμπορευματοκιβωτίων, διατάξεις σχετικά με τον εξοπλισμό Συστήματος Αυτόματης Αναγνώρισης, διατάξεις σχετικά με την αναγνώριση των σκαφών, υπόδειγμα πιστοποιητικών και μητρώου, μεταβατικές διατάξεις, καθώς και οδηγίες για την εφαρμογή του τεχνικού προτύπου.

               (6)Η οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου
                  5
                στο παράρτημα II παραπέμπει ευθέως στις τεχνικές προδιαγραφές για τα σκάφη όπως προβλέπονται στο πρότυπο ES-TRIN 2017/1
                  6
               . Η Επιτροπή είναι εξουσιοδοτημένη να επικαιροποιήσει την παραπομπή αυτή στο παράρτημα II στην πλέον πρόσφατη έκδοση του προτύπου ES-TRIN και να καθορίσει την ημερομηνία εφαρμογής της.

               (7)Ως εκ τούτου, το πρότυπο ES-TRIN 2019/1 θα επηρεάσει την οδηγία (ΕΕ) 2016/1629.

               (8)Η Ένωση δεν είναι ούτε μέλος της CCNR ούτε της CESNI. Συνεπώς, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν σε αυτά τα όργανα τη θέση της Ένωσης όσον αφορά την έγκριση του προτύπου ES-TRIN 2019/1.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί, εξ ονόματος της Ευρωπαϊκής Ένωσης, στην ευρωπαϊκή επιτροπή για την κατάρτιση προτύπων στον τομέα της εσωτερικής ναυσιπλοΐας (CESNI), στις 8 Νοεμβρίου 2018, είναι ότι συμφωνεί με την έγκριση του ευρωπαϊκού προτύπου καθορισμού τεχνικών προδιαγραφών για τα σκάφη της εσωτερικής ναυσιπλοΐας («πρότυπο ES-TRIN») 2019/1.

               2.Η θέση που πρέπει να ληφθεί, εξ ονόματος της Ένωσης, στη συνεδρίαση της ολομέλειας της Κεντρικής Επιτροπής για τη Ναυσιπλοΐα στον Ρήνο (CCNR), στην οποία θα αποφασιστούν οι τεχνικές προδιαγραφές για τα σκάφη της εσωτερικής ναυσιπλοΐας, είναι ότι στηρίζει όλες τις προτάσεις για ευθυγράμμιση των τεχνικών προδιαγραφών με εκείνες του προτύπου ES-TRIN 2019/1.

               Άρθρο 2

               1.Η θέση που αναφέρεται στο άρθρο 1 παράγραφος 1 εκφράζεται από τα κράτη μέλη της Ένωσης που είναι μέλη της CESNI, τα οποία ενεργούν από κοινού.

               2.Η θέση που αναφέρεται στο άρθρο 1 παράγραφος 2 εκφράζεται από τα κράτη μέλη της Ένωσης που είναι μέλη της CCNR, τα οποία ενεργούν από κοινού.

               Άρθρο 3

               Επιτρέπεται να συμφωνηθούν ήσσονος σημασίας τεχνικές αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου.

               Άρθρο 4

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).

                     (2)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.

                     (3)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (4)

                        Αναθεωρημένη σύμβαση για τη ναυσιπλοΐα στον Ρήνο της 17ης Οκτωβρίου 1868, όπως τροποποιήθηκε στις 20 Νοεμβρίου 1963.

                     (5)

                        Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).

                     (6)

                        Όπως τροποποιήθηκε με την κατ’ εξουσιοδότηση οδηγία (EE) 2018/970 της Επιτροπής, της 18ης Απριλίου 2018, για την τροποποίηση των παραρτημάτων II, ΙΙΙ και V της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας (ΕΕ L 174 της 10.7.2018, σ. 15).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2018
            COM(2018) 782 final
            2018/0401(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της σύνθεσης της Επιτροπής των Περιφερειών

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το άρθρο 305 της Συνθήκης για τη λειτουργία της Ευρωπαϊκής Ένωσης (ΣΛΕΕ) ορίζει ότι ο αριθμός των μελών της Επιτροπής των Περιφερειών δεν υπερβαίνει τα 350.

               Μέχρι την έναρξη ισχύος της Συνθήκης της Λισαβόνας, η σύνθεση της Επιτροπής των Περιφερειών καθοριζόταν από τις Συνθήκες. Στο εξής, το άρθρο 305 δεύτερο εδάφιο της ΣΛΕΕ ορίζει ότι το Συμβούλιο, αποφασίζοντας ομόφωνα, μετά από πρόταση της Επιτροπής, εκδίδει απόφαση με την οποία καθορίζεται η σύνθεση της Επιτροπής των Περιφερειών.

               Πρέπει να υπομνησθεί ότι το άρθρο 300 παράγραφος 5 της ΣΛΕΕ ορίζει ότι οι κανόνες που αφορούν τη φύση της σύνθεσης των συμβουλευτικών οργάνων «επανεξετάζονται τακτικά από το Συμβούλιο, ούτως ώστε να προσαρμόζονται στις οικονομικές, κοινωνικές και δημογραφικές εξελίξεις εντός της Ένωσης. Το Συμβούλιο, μετά από πρόταση της Επιτροπής, εκδίδει αποφάσεις προς τον σκοπό αυτό».

               Από 1ης Ιουλίου 2013, η σύνθεση της Επιτροπής των Περιφερειών προσαρμόστηκε με το άρθρο 24 παράγραφος 1 της πράξης περί των όρων προσχωρήσεως της Δημοκρατίας της Κροατίας
                  1
               , ενώ το άρθρο 24 παράγραφος 2 προέβλεπε προσωρινή αύξηση του αριθμού των μελών της Επιτροπής των Περιφερειών στα 353, ώστε να ληφθεί υπόψη η προσχώρηση της Δημοκρατίας της Κροατίας. Για την περίοδο 2015-2020, το Συμβούλιο εξέδωσε, στις 16 Δεκεμβρίου 2014, απόφαση για τον καθορισμό της σύνθεσης της Επιτροπής των Περιφερειών
                  2
               , προκειμένου να υπάρξει συμμόρφωση με τον μέγιστο αριθμό των 350 μελών που προβλέπεται στη Συνθήκη. Το γεγονός αυτό οδήγησε στη μείωση των αντιπροσωπειών της Εσθονίας, της Κύπρου και του Λουξεμβούργου κατά μία έδρα έκαστη.

               Η τρέχουσα θητεία της Επιτροπής των Περιφερειών πρόκειται να λήξει στις 25 Ιανουαρίου 2020. Κατά συνέπεια, το Συμβούλιο πρέπει να εκδώσει εγκαίρως απόφαση σχετικά με τη σύνθεση της Επιτροπής των Περιφερειών, πριν κινήσει διαδικασία για ανανέωση της θητείας της Επιτροπής των Περιφερειών για την περίοδο 2020-2025.

               Η αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019 θα έχει ως αποτέλεσμα 24 κενές έδρες στην Επιτροπή των Περιφερειών.

               Η Επιτροπή είναι της γνώμης ότι η τρέχουσα ισορροπία στη σύνθεση της Επιτροπής των Περιφερειών θα πρέπει να διατηρηθεί, στο μέτρο του δυνατού, καθώς είναι αποτέλεσμα διαδοχικών διακυβερνητικών διασκέψεων.

               Ως εκ τούτου, προτείνεται να επιστραφούν στην Εσθονία, την Κύπρο και το Λουξεμβούργο οι τρεις έδρες που απώλεσαν μετά την τελευταία απόφαση για τον καθορισμό της σύνθεσης της Επιτροπής των Περιφερειών και να παραμείνουν οι υπόλοιπες κενές έδρες  ως αποθεματικό για ενδεχόμενες μελλοντικές διευρύνσεις. Ως εκ τούτου, για την περίοδο 2020-2025, η Επιτροπή των Περιφερειών θα απαρτίζεται από 329 μέλη.

               •Συνέπεια με τις ισχύουσες διατάξεις στον τομέα πολιτικής

                  Άνευ αντικειμένου

               •Συνέπεια με άλλες πολιτικές της Ένωσης

               Η Επιτροπή εγκρίνει την παρούσα πρόταση παράλληλα με την πρόταση για τη σύνθεση της Οικονομικής και Κοινωνικής Επιτροπής. Ο συσχετισμός όσον αφορά την κατανομή των εδρών μεταξύ των κρατών μελών στις δύο επιτροπές πρέπει να διατηρηθεί.

               Οι συνθήκες δεν περιέχουν διατάξεις σχετικά με τη μέθοδο σύνθεσης της Οικονομικής και Κοινωνικής Επιτροπής και της Επιτροπής των Περιφερειών εντός του μέγιστου αριθμού των 350 μελών. Το γεγονός αυτό έρχεται σε αντίθεση με τα κριτήρια για τη σύνθεση του Ευρωπαϊκού Κοινοβουλίου, τα οποία καθορίζονται στο άρθρο 14 παράγραφος 2 της Συνθήκης για την Ευρωπαϊκή Ένωση. Το Κοινοβούλιο απαρτίζεται από άμεσα εκλεγμένους αντιπροσώπους των πολιτών της Ένωσης, ενώ η Επιτροπή των Περιφερειών αποτελείται από αντιπροσώπους των οργανισμών τοπικής αυτοδιοίκησης και περιφερειακής διοίκησης (άρθρο 300 παράγραφος 3 της ΣΛΕΕ). Ως εκ τούτου, πρωταρχικό μέλημα πρέπει να είναι η εξασφάλιση ότι ακούγεται η φωνή των περιφερειών και των οργανισμών τοπικής αυτοδιοίκησης στην Επιτροπή των Περιφερειών, αντί να καθιερώνεται άμεση σύνδεση με το μέγεθος του πληθυσμού κάθε κράτους μέλους.

               Η ανακοίνωση με τίτλο «Οι αρχές της επικουρικότητας και της αναλογικότητας: ενίσχυση του ρόλου τους στη διαδικασία χάραξης των πολιτικών της ΕΕ»
                  3
                υποδεικνύει τρόπους για να διασφαλιστεί ότι οι τοπικές και περιφερειακές αρχές και οι οργανώσεις τους μπορούν να συμμετέχουν πιο αποτελεσματικά στην προετοιμασία και την υλοποίηση των πολιτικών της Ένωσης, και θεωρεί σημαντικό τον ρόλο της Επιτροπής των Περιφερειών προκειμένου να καταστεί αυτό ευκολότερο.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η πρόταση βασίζεται στο άρθρο 305 της ΣΛΕΕ, το οποίο προβλέπει ομόφωνη απόφαση του Συμβουλίου για τον καθορισμό της σύνθεσης της Επιτροπής των Περιφερειών.

               •Επικουρικότητα (σε περίπτωση μη αποκλειστικής αρμοδιότητας)

                  Άνευ αντικειμένου

               •Αναλογικότητα

                  Άνευ αντικειμένου

               •Επιλογή της νομικής πράξης

                  Το άρθρο 305 δεύτερο εδάφιο της ΣΛΕΕ ορίζει ότι το Συμβούλιο, αποφασίζοντας ομόφωνα, μετά από πρόταση της Επιτροπής, εκδίδει απόφαση με την οποία καθορίζεται η σύνθεση της Επιτροπής των Περιφερειών.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας

                  Άνευ αντικειμένου

               •Διαβουλεύσεις με τα ενδιαφερόμενα μέρη

                  Κατά την εκπόνηση της παρούσας πρότασης, η Επιτροπή βρισκόταν σε συνεχή διάλογο με τους εκπροσώπους των κρατών μελών, με τους οποίους πραγματοποίησε πολυάριθμες συναντήσεις. Η Επιτροπή των Περιφερειών, βάσει της απόφασης του Προεδρείου της στις 3 Ιουλίου 2018
                     4
                  , διαβίβασε στην Επιτροπή τη σύστασή της να επιστραφούν οι τρεις έδρες στην Εσθονία, την Κύπρο και το Λουξεμβούργο και να μην ανακατανεμηθούν άλλες κενές έδρες, καθορίζοντας τον αριθμό των μελών για τη θητεία 2020-2025 σε 329.

               •Συλλογή και χρήση εμπειρογνωσίας

                  Άνευ αντικειμένου

               •Εκτίμηση επιπτώσεων

                  Η παρούσα πρόταση δεν συνοδεύεται από συγκεκριμένη εκτίμηση επιπτώσεων, δεδομένου ότι δεν αναμένεται να έχει ευρύτερες σημαντικές οικονομικές, κοινωνικές και περιβαλλοντικές επιπτώσεις.

               •Καταλληλότητα και απλούστευση του κανονιστικού πλαισίου

                  Άνευ αντικειμένου

               •Θεμελιώδη δικαιώματα

                  Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η μείωση του αριθμού των εδρών ως συνέπεια της αποχώρησης του Ηνωμένου Βασιλείου από την Ευρωπαϊκή Ένωση θα μπορούσε να έχει ως αποτέλεσμα τη μείωση του συνολικού προϋπολογισμού της Επιτροπής των Περιφερειών.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου

               •Επεξηγηματικά έγγραφα (για οδηγίες)

                  Άνευ αντικειμένου

               •Έναρξη ισχύος

               Προτείνεται το Συμβούλιο να αναβάλει την εφαρμογή της παρούσας απόφασης μέχρι την επομένη της λήξης της τρέχουσας θητείας της Επιτροπής των Περιφερειών.

               2018/0401 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της σύνθεσης της Επιτροπής των Περιφερειών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το άρθρο 300 της Συνθήκης καθορίζει τους κανόνες για τη σύνθεση της Επιτροπής των Περιφερειών.

               (2)Η απόφαση 2014/930/ΕΕ
                  5
                του Συμβουλίου προσάρμοσε τη σύνθεση της Επιτροπής των Περιφερειών μετά την προσχώρηση της Κροατίας. Η Εσθονία, η Κύπρος και το Λουξεμβούργο απώλεσαν έκαστη από μία έδρα προκειμένου να αντιμετωπιστεί η διαφορά μεταξύ του μέγιστου αριθμού μελών που καθορίζεται από τη Συνθήκη και του αριθμού των μελών μετά την προσχώρηση της Κροατίας.

               (3)Στο προοίμιο της απόφασης 2014/930/ΕΕ αναφέρεται ότι η εν λόγω απόφαση θα πρέπει να επανεξεταστεί εγκαίρως για τη θητεία της Επιτροπής των Περιφερειών που αρχίζει το 2020.

               (4)Στις 3 Ιουλίου 2018, η Επιτροπή των Περιφερειών εξέδωσε συστάσεις προς την Επιτροπή και το Συμβούλιο σχετικά με τη μελλοντική της σύνθεση
                  6
               .

               (5)Η τρέχουσα ισορροπία στη σύνθεση της Επιτροπής των Περιφερειών θα πρέπει να διατηρηθεί στο μέτρο του δυνατού, διότι είναι αποτέλεσμα διαδοχικών διακυβερνητικών διασκέψεων.

               (6)Η αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019 έχει ως αποτέλεσμα 24 κενές έδρες στην Επιτροπή των Περιφερειών. Ως εκ τούτου, η ισορροπία στην κατανομή των εδρών που υπήρχε πριν από την έκδοση της απόφασης 2014/930/ΕΕ του Συμβουλίου μπορεί να αποκατασταθεί,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η σύνθεση των μελών της Επιτροπής των Περιφερειών ορίζεται ως εξής:

               Βέλγιο
                     12

               Βουλγαρία
                     12

               Τσεχική Δημοκρατία
                     12

               Δανία
                     9

               Γερμανία
                     24

               Εσθονία
                     7

               Ιρλανδία
                     9

               Ελλάδα
                     12

               Ισπανία
                     21

               Γαλλία
                     24

               Κροατία
                     9

               Ιταλία
                     24

               Κύπρος
                     6

               Λετονία
                     7

               Λιθουανία
                     9

               Λουξεμβούργο
                     6

               Ουγγαρία
                     12

               Μάλτα
                     5

               Κάτω Χώρες
                     12

               Αυστρία
                     12

               Πολωνία
                     21

               Πορτογαλία
                     12

               Ρουμανία
                     15

               Σλοβενία
                     7

               Σλοβακία
                     9

               Φινλανδία
                     9

               Σουηδία
                     12.

               Άρθρο 2

               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

               Εφαρμόζεται από τις 26 Ιανουαρίου 2020.

               Άρθρο 3

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Πράξη περί των όρων προσχωρήσεως της Δημοκρατίας της Κροατίας και των προσαρμογών της Συνθήκης για την Ευρωπαϊκή Ένωση, της Συνθήκης για τη Λειτουργία της Ευρωπαϊκής Ένωσης και της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας (ΕΕ L 112 της 24.4.2012, σ. 6).

                     (2)

                        Απόφαση 2014/930/ΕΕ του Συμβουλίου, ΕΕ L 365 της 19.12.2014, σ. 143-144.

                     (3)

                        COM(2018)703 final, το οποίο εγκρίθηκε στις 23 Οκτωβρίου 2018.

                     (4)

                        Επιστολή του Προέδρου της Επιτροπής των Περιφερειών προς την Επιτροπή της 27ης Ιουλίου 2018.

                     (5)

                        Απόφαση 2014/930/ΕΕ του Συμβουλίου, ΕΕ L 365 της 19.12.2014, σ. 143-144.

                     (6)

                        Απόφαση του Προεδρείου της Επιτροπής των Περιφερειών της 3ης Ιουλίου 2018.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.1.2019
            COM(2019) 32 final
            2019/0022(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ(Κανονισμός για τις αγορές χρηματοπιστωτικών μέσων (MiFIR) και οδηγία MiFID II)
            (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ προκειμένου να ενσωματωθεί ο κανονισμός για τις αγορές χρηματοπιστωτικών μέσων (MiFIR) και η οδηγία MiFID II
                     1
                   στη συμφωνία ΕΟΧ.

               Οι προσαρμογές που περιλαμβάνονται στα επισυναπτόμενα σχέδια αποφάσεων της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του κανονισμού αριθ. 2894/94 του Συμβουλίου. Ως εκ τούτου, η θέση της Ένωσης καθορίζεται από το Συμβούλιο.

               •Συνέπεια με τις ισχύουσες διατάξεις στον τομέα πολιτικής

               Το συνημμένο σχέδιο απόφασης της Μεικτής Επιτροπής του ΕΟΧ επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνέπεια με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94
                  2
                του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η ΕΥΕΔ, σε συνεργασία με τις υπηρεσίες της Επιτροπής, υποβάλλει τα σχέδια απόφασης της Μεικτής Επιτροπής του ΕΟΧ, προκειμένου να εγκριθούν από το Συμβούλιο ως θέση της Ένωσης. Η ΕΥΕΔ ελπίζει ότι θα μπορέσει να υποβάλει τα σχέδια στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή η διασφάλιση της ομοιογένειας της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη του στόχου της.

               •Επιλογή της νομικής πράξης

               Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στη συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις ως αποτέλεσμα της ενσωμάτωσης του προαναφερόμενου κανονισμού στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               •Αναλυτική επεξήγηση των επιμέρους διατάξεων της πρότασης

               Άρθρα 11 έως 13, άρθρο 41 παράγραφος 2 — Προληπτική αξιολόγηση υποψήφιων αποκτώντων που δεν είναι μόνιμοι κάτοικοι (κοινή δήλωση στην απόφαση της Μεικτής Επιτροπής) και μάλλον ευνοϊκή μεταχείριση για επιχειρήσεις του ΕΟΧ (προσαρμογή στ) σε σχέση με την οδηγία 2014/65/ΕΕ)

               Η συμφωνία ΕΟΧ δεν επιδιώκει καταρχήν να ρυθμίσει τις σχέσεις των συμβαλλομένων μερών με τρίτες χώρες (βλ. ιδίως την 16η αιτιολογική σκέψη του προοιμίου της συμφωνίας ΕΟΧ). Η συμφωνία ΕΟΧ δεν προβλέπει την ελευθέρωση των ροών κεφαλαίων ούτε δίνει δικαιώματα όσον αφορά την ελευθερία εγκατάστασης ή συμμετοχής στο κεφάλαιο εταιρειών σε μη μόνιμους κατοίκους (βλ. άρθρα 31 και 34, 40 και 124 της συμφωνίας ΕΟΧ).

               Κατά συνέπεια, η κοινή δήλωση στην απόφαση της Μεικτής Επιτροπής αναφέρει ότι τα συμβαλλόμενα μέρη συμμερίζονται την άποψη ότι η ενσωμάτωση της οδηγίας 2014/65/ΕΕ στη συμφωνία ΕΟΧ δεν θίγει τους εθνικούς κανόνες γενικής εφαρμογής σχετικά με τον έλεγχο των άμεσων ξένων επενδύσεων, για λόγους ασφαλείας ή δημόσιας τάξης.

               Επιπλέον, η προσαρμογή στ) αποσαφηνίζει ότι οι επιχειρήσεις τρίτων χωρών δεν μπορούν να τύχουν ευνοϊκότερης μεταχείρισης από τις επιχειρήσεις του ΕΟΧ, όταν έχουν λάβει άδεια από αρμόδια εθνική ή τομεακή αρχή (ΕΑΑ) του ΕΟΧ.Απαλλαγές για τα μετοχικά χρηματοπιστωτικά μέσα (προσαρμογή ζ) σε σχέση με τον κανονισμό (ΕΕ) αριθ. 600/2014)

               Το άρθρο 4 παράγραφος 4 του MiFIR ορίζει ότι η ΕΑΚΑΑ παρακολουθεί την εφαρμογή των απαλλαγών που χορηγούνται από τις αρμόδιες εθνικές αρχές, και υποβάλλει ετήσια έκθεση στην Επιτροπή. Δεδομένου ότι η ΕΑΚΑΑ θα είναι επίσης αρμόδια για την παρακολούθηση της εφαρμογής των απαλλαγών στα κράτη ΕΖΕΣ του ΕΟΧ, η προσαρμογή ζ) i) εξασφαλίζει ότι η ΕΑΚΑΑ υποβάλλει επίσης ετήσια έκθεση προς την Εποπτεύουσα Αρχή της ΕΖΕΣ ώστε να της δίνεται η δυνατότητα να εκπληρώσει την οικεία λειτουργία επιτήρησης σύμφωνα με το άρθρο 109 της συμφωνίας ΕΟΧ.

                  Επιπλέον, η καταληκτική ημερομηνία για τις απαλλαγές, που χορηγούνται από τις αρμόδιες εθνικές αρχές των κρατών ΕΖΕΣ του ΕΟΧ σύμφωνα με τη νομοθεσία που ίσχυε πριν από τον κανονισμό MiFIR και που πρέπει να επανεξεταστούν από την ΕΑΚΑΑ μέχρι τις 3 Ιανουαρίου 2019, σύμφωνα με το άρθρο 4 παράγραφος 7 του MiFIR, τροποποιείται από την προσαρμογή ζ) ii) ώστε να λαμβάνει υπόψη την ημερομηνία έναρξης ισχύος του MiFIR στο πλαίσιο του ΕΟΧ.

               Κοινοποιήσεις εξαίρεσης από τους τόπους διαπραγμάτευσης (προσαρμογή θ) σε σχέση με τον κανονισμό (ΕΕ) αριθ. 600/2014)

               Σύμφωνα με το άρθρο 36 παράγραφος 5 του κανονισμού MiFIR, ένας τόπος διαπραγμάτευσης ενημερώνει την ΕΑΚΑΑ και την αρμόδια εθνική αρχή του εφόσον δεν επιθυμεί να υπόκειται στην υποχρέωση του άρθρου 36 για τα χρηματιστηριακά παράγωγα.

               Όσον αφορά τους τόπους διαπραγμάτευσης στα κράτη ΕΖΕΣ του ΕΟΧ, η Εποπτεύουσα Αρχή της ΕΖΕΣ είναι η αρμόδια εποπτική αρχή και λαμβάνει τις κοινοποιήσεις τους. Κατά συνέπεια, η προσαρμογή θ) i) τροποποιεί το κείμενο του άρθρου 36 παράγραφος 5 του MiFIR προς τον σκοπό αυτό.

                  Προκειμένου να εξασφαλίζεται η διαφάνεια των πληροφοριών σχετικά με τη διευρυμένη εσωτερική αγορά για όλες τις επιχειρήσεις του ΕΟΧ, η προσαρμογή θ) ii) προβλέπει ότι η ΕΑΚΑΑ περιλαμβάνει επίσης τις κοινοποιήσεις που λαμβάνει η Εποπτεύουσα Αρχή της ΕΖΕΣ στον κατάλογό της προς δημοσίευση.

               Υποχρέωση παροχής άδειας χρήσης νέων δεικτών αναφοράς (προσαρμογή ι) σε σχέση με τον κανονισμό (ΕΕ) αριθ. 600/2014)

               Σύμφωνα με το άρθρο 7 της συμφωνίας ΕΟΧ, μόνο πράξεις που έχουν ενσωματωθεί στη συμφωνία ΕΟΧ είναι δεσμευτικές για τα κράτη ΕΖΕΣ του ΕΟΧ. Η υποχρέωση παροχής άδειας χρήσης νέων δεικτών αναφοράς που αναπτύχθηκαν μετά την ημερομηνία έναρξης ισχύος του MiFIR μπορεί, ως εκ τούτου, να εφαρμόζεται μόνον από την ημερομηνία έναρξης ισχύος της απόφασης της Μεικτής Επιτροπής για την ενσωμάτωσή του στη συμφωνία ΕΟΧ. Η προσαρμογή ι) i) τροποποιεί το κείμενο του άρθρου 37 παράγραφος 2 προς τον σκοπό αυτό.

                  Επιπλέον, η προσαρμογή ι) ii) τροποποιεί τις παραπομπές στα άρθρα 101 και 102 της ΣΛΕΕ σχετικά με τους κανόνες περί ανταγωνισμού και παραπέμπει στα άρθρα 53 και 54 της συμφωνίας ΕΟΧ, που αποτελούν το κοινό νομικό πλαίσιο αναφοράς μεταξύ των συμβαλλομένων μερών της συμφωνίας ΕΟΧ.

               2019/0022 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IX (Χρηματοπιστωτικές υπηρεσίες)
                  της συμφωνίας ΕΟΧ

                  (Κανονισμός για τις αγορές χρηματοπιστωτικών μέσων (MiFIR) και οδηγία MiFID II)

               (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  4
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ δύναται να αποφασίσει να τροποποιήσει, μεταξύ άλλων, το παράρτημα IX της συμφωνίας ΕΟΧ που περιλαμβάνει διατάξεις σχετικά με τις χρηματοπιστωτικές υπηρεσίες.

               (3)Ο κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου
                  5
                και η οδηγία 2014/65/ΕΕ του Ευρωπαϊκού Κοινοβουλίου και του Συμβουλίου
                  6
                πρέπει να ενσωματωθούν στη συμφωνία ΕΟΧ.

               (4)Επομένως, το παράρτημα IX της συμφωνίας ΕΟΧ θα πρέπει να τροποποιηθεί αναλόγως.

               (5)Η θέση της Ένωσης στη Μεικτή Επιτροπή του ΕΟΧ θα πρέπει συνεπώς να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ βασίζεται στα σχέδια αποφάσεων της Μεικτής Επιτροπής του ΕΟΧ που επισυνάπτονται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει από την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012, όπως διορθώθηκε με την ΕΕ L 270 της 15.10.2015, σ. 4, την ΕΕ L 187 της 12.7.2016, σ. 30 και την ΕΕ L 278 της 27.10.2017, σ. 54.Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ, όπως διορθώθηκε με την ΕΕ L 188 της 13.7.2016, σ. 28, την ΕΕ L 273 της 8.10.2016, σ. 35 και την ΕΕ L 64 της 10.3.2017, σ. 116.

                     (2)

                        ΕΕ L 305 της 30.11.1994, σ. 6-8.

                     (3)

                        ΕΕ L 305 της 30.11.1994, σ. 6.

                     (4)

                        ΕΕ L 1 της 3.1.1994, σ. 3.

                     (5)

                        Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012, όπως διορθώθηκε με την ΕΕ L 270 της 15.10.2015, σ. 4, την ΕΕ L 187 της 12.7.2016, σ. 30 και την ΕΕ L 278 της 27.10.2017, σ. 54.

                     (6)

                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ, όπως διορθώθηκε με την ΕΕ L 188 της 13.7.2016, σ. 28, την ΕΕ L 273 της 8.10.2016, σ. 35 και την ΕΕ L 64 της 10.3.2017, σ. 116.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.1.2019
            COM(2019) 32 final
            ΠΑΡΑΡΤΗΜΑ
            της
            πρότασης για απόφαση του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ(Κανονισμός για τις αγορές χρηματοπιστωτικών μέσων (MiFIR) και οδηγία MiFID II)

               ΠΑΡΑΡΤΗΜΑ

               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
                  αριθ.

               της

               για την τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο («η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012
                  1
               , όπως διορθώθηκε με την ΕΕ L 270 της 15.10.2015, σ. 4, την ΕΕ L 187 της 12.7.2016, σ. 30 και την ΕΕ L 278 της 27.10.2017, σ. 54, πρέπει να ενσωματωθεί στη συμφωνία ΕΟΧ.

               (2)Ο κανονισμός (ΕΕ) 2016/1033 του Ευρωπαϊκού Κοινοβουλίου και του Συμβουλίου, της 23ης Ιουνίου 2016, για την τροποποίηση του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) αριθ. 596/2014 για την κατάχρηση της αγοράς, και του κανονισμού (ΕΕ) αριθ. 909/2014 σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων
                  2
               , πρέπει να ενσωματωθεί στη συμφωνία ΕΟΧ.

               (3)H οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ
                  3
               , όπως διορθώθηκε με την ΕΕ L 188 της 13.7.2016, σ. 28, την ΕΕ L 273 της 8.10.2016, σ. 35 και την ΕΕ L 64 της 10.3.2017, σ. 116, πρέπει να ενσωματωθεί στη συμφωνία ΕΟΧ.

               (4)Η οδηγία (ΕΕ) 2016/1034 του Ευρωπαϊκού Κοινοβουλίου και του Συμβουλίου, της 23ης Ιουνίου 2016, για την τροποποίηση της οδηγίας 2014/65/ΕΕ για τις αγορές χρηματοπιστωτικών μέσων
                  4
               , πρέπει να ενσωματωθεί στη συμφωνία ΕΟΧ.

               (5)Η οδηγία 2014/65/ΕΕ καταργεί την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου
                  5
               , η οποία έχει ενσωματωθεί στη συμφωνία ΕΟΧ και πρέπει, συνεπώς, να διαγραφεί από τη συμφωνία ΕΟΧ.

               (6)Ο κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου προσδιορίζει τις περιπτώσεις στις οποίες η Ευρωπαϊκή Αρχή Τραπεζών (ΕΑΤ) και η Ευρωπαϊκή Αρχή Κινητών Αξιών και Αγορών (ΕΑΚΑΑ) δύνανται να απαγορεύουν ή να περιορίζουν προσωρινά ορισμένες χρηματοοικονομικές δραστηριότητες και καθορίζει τους σχετικούς όρους, σύμφωνα με το άρθρο 9 παράγραφος 5 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
                  6
                και τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου
                  7
               , αντίστοιχα. Για τους σκοπούς της συμφωνίας ΕΟΧ, οι εν λόγω εξουσίες ασκούνται από την Εποπτεύουσα Αρχή της ΕΖΕΣ όσον αφορά τα κράτη της ΕΖΕΣ, σύμφωνα με τα σημεία 31ζ και 31θ του παραρτήματος IX της συμφωνίας ΕΟΧ και βάσει των όρων που προβλέπονται σε αυτό. Για την ενσωμάτωση της εμπειρογνωσίας της ΕΑΤ και της ΕΑΚΑΑ στη διαδικασία και για την επίτευξη συνοχής μεταξύ των δύο πυλώνων του ΕΟΧ, οι σχετικές αποφάσεις της Εποπτεύουσας Αρχής της ΕΖΕΣ θα εγκρίνονται βάσει σχεδίων που θα εκπονεί η ΕΑΤ ή η ΕΑΚΑΑ, ανάλογα με την περίπτωση. Αυτό θα διαφυλάξει τα βασικά πλεονεκτήματα της εποπτείας από μία και μόνο αρχή. Τα συμβαλλόμενα μέρη συμμερίζονται την άποψη ότι η παρούσα απόφαση εφαρμόζει τη συμφωνία που απηχούν τα συμπεράσματα
                  8
                των Υπουργών Οικονομικών και Οικονομίας της ΕΕ και των ΕΟΧ-ΕΖΕΣ, της 14ης Οκτωβρίου 2014, σχετικά με την ενσωμάτωση των κανονισμών των ΕΕΑ της ΕΕ στη συμφωνία ΕΟΧ.

               (7)Το παράρτημα IX της συμφωνίας θα πρέπει συνεπώς να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το παράρτημα IX της συμφωνίας ΕΟΧ τροποποιείται ως εξής:

               1.Στο σημείο 13β (οδηγία 2002/92/ΕΚ του Ευρωπαϊκού Κοινοβουλίου και του Συμβουλίου) προστίθεται το ακόλουθο κείμενο:

               «, όπως τροποποιήθηκε με:

               -32014 L 0065: Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014 (ΕΕ L 173 της 12.6.2014, σ. 349), όπως διορθώθηκε με την ΕΕ L 188 της 13.7.2016, σ. 28, την ΕΕ L 273 της 8.10.2016, σ. 35 και την ΕΕ L 64 της 10.3.2017, σ. 116.»

               2.Το κείμενο του σημείου 31βα (οδηγία 2004/39/ΕΚ του Ευρωπαϊκού Κοινοβουλίου και του Συμβουλίου) αντικαθίσταται από το ακόλουθο κείμενο:

               «32014 L 0065: Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349), όπως διορθώθηκε με την ΕΕ L 188 της 13.7.2016, σ. 28, την ΕΕ L 273 της 8.10.2016, σ. 35 και την ΕΕ L 64 της 10.3.2017, σ. 116, όπως τροποποιήθηκε με:

               -32016 L 1034: Οδηγία (ΕΕ) 2016/1034 του Ευρωπαϊκού Κοινοβουλίου και του Συμβουλίου, της 23ης Ιουνίου 2016 (ΕΕ L 175 της 30.6.2016, σ. 8).

               Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

               α)Παρά τις διατάξεις του πρωτοκόλλου 1 της παρούσας συμφωνίας, και εκτός εάν προβλέπεται διαφορετικά στην παρούσα συμφωνία, οι όροι “κράτος(-η) μέλος(-η)” και “αρμόδιες αρχές” νοείται ότι περιλαμβάνουν, πέραν της έννοιας που έχουν στην οδηγία, τα κράτη της ΕΖΕΣ και τις αρμόδιες αρχές τους, αντίστοιχα.

               β)Οι παραπομπές στα “μέλη του ΕΣΚΤ” νοείται ότι περιλαμβάνουν, πέραν της έννοιας που έχουν στην οδηγία, τις εθνικές κεντρικές τράπεζες των κρατών της ΕΖΕΣ.

               γ)Αναφορές της οδηγίας σε άλλες πράξεις λαμβάνονται υπόψη ανάλογα με τον βαθμό και τη μορφή ενσωμάτωσής τους στη συμφωνία.

               δ)Στο άρθρο 3 παράγραφος 2, όσον αφορά τα κράτη της ΕΖΕΣ, η φράση “τις 2 Ιουλίου 2014” αντικαθίσταται από τη φράση “την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. …/… της … [παρούσα απόφαση]” και η φράση “μέχρι τις 3 Ιουλίου 2019” αντικαθίσταται από τη φράση “για διάρκεια πέντε ετών”.

               ε)Στο άρθρο 16 παράγραφος 11, όσον αφορά τα κράτη της ΕΖΕΣ, η φράση “τις 2 Ιουλίου 2014” αντικαθίσταται από τη φράση “την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]”.

               στ)Στο άρθρο 41 παράγραφος 2, η φράση “ενωσιακές επιχειρήσεις επενδύσεων” αντικαθίσταται από τη φράση “επιχειρήσεις επενδύσεων του ΕΟΧ”·

               ζ)Στο άρθρο 57:

               i)στο δεύτερο εδάφιο της παραγράφου 5, η φράση “λαμβάνει μέτρα” αντικαθίσταται από τη φράση “η ΕΑΚΑΑ ή, κατά περίπτωση, η Εποπτεύουσα Αρχή της ΕΖΕΣ λαμβάνει μέτρα”·

               ii)στην παράγραφο 6, μετά τη λέξη “ΕΑΚΑΑ” παρεμβάλλεται η φράση “ή, κατά περίπτωση, η Εποπτεύουσα Αρχή της ΕΖΕΣ”.

               η)στα σημεία στ) και ζ) του άρθρου 70 παράγραφος 6, όσον αφορά τα κράτη της ΕΖΕΣ, η φράση “στις 2 Ιουλίου 2014” αντικαθίσταται από τη φράση “κατά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]”.

               θ)Στο άρθρο 79:

               i)στο δεύτερο εδάφιο της παραγράφου 1, μετά τη λέξη “ΕΑΚΑΑ” παρεμβάλλεται η φράση η φράση “ή, κατά περίπτωση, της Εποπτεύουσας Αρχής της ΕΖΕΣ”·

               ii)στο πέμπτο εδάφιο της παραγράφου 1, μετά τη φράση “στην Επιτροπή, στην ΕΑΚΑΑ” παρεμβάλλεται η φράση “, στην Εποπτεύουσα Αρχή της ΕΖΕΣ”.

               ι)Στο άρθρο 81 παράγραφος 5, μετά τις λέξεις “την ΕΑΚΑΑ” παρεμβάλλεται η φράση “ή, κατά περίπτωση, την Εποπτεύουσα Αρχή της ΕΖΕΣ”· στο άρθρο 82 παράγραφος 2, μετά τη φράση “η ΕΑΚΑΑ” παρεμβάλλεται η φράση “ή, κατά περίπτωση, η Εποπτεύουσα Αρχή της ΕΖΕΣ” και μετά τη φράση “της ΕΑΚΑΑ” παρεμβάλλεται η φράση “ή, κατά περίπτωση, της Εποπτεύουσας Αρχής της ΕΖΕΣ”· στο άρθρο 87 παράγραφος 1, μετά τη φράση «την ΕΑΚΑΑ» παρεμβάλλεται η φράση «ή, κατά περίπτωση, την Εποπτεύουσα Αρχή της ΕΖΕΣ».

               ια)Στο άρθρο 86, η φράση «ΕΑΚΑΑ, η οποία» αντικαθίσταται από τη φράση “ΕΑΚΑΑ. Η ΕΑΚΑΑ ή, κατά περίπτωση, η Εποπτεύουσα Αρχή της ΕΖΕΣ”.

               ιβ)Στο άρθρο 95 παράγραφος 1, όσον αφορά τα κράτη της ΕΖΕΣ, η φράση “τις 3 Ιανουαρίου 2018” αντικαθίσταται από τη φράση “την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]”.»

               3.Το κείμενο του σημείου 31βαα (έχει διαγραφεί) αντικαθίσταται από το ακόλουθο κείμενο:

               «32014 R 0600: Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84), όπως διορθώθηκε με την ΕΕ L 270 της 15.10.2015, σ. 4, την ΕΕ L 187 της 12.7.2016, σ. 30 και την ΕΕ L 278 της 27.10.2017, σ. 54, όπως τροποποιήθηκε με:

               -32016 R 1033: Κανονισμός (ΕΕ) 2016/1033 του Ευρωπαϊκού Κοινοβουλίου και του Συμβουλίου, της 23ης Ιουνίου 2016 (ΕΕ L 175 της 30.6.2016, σ. 1).

               Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:

               α)Παρά τις διατάξεις του πρωτοκόλλου 1 της παρούσας συμφωνίας, και εκτός εάν προβλέπεται διαφορετικά στην παρούσα συμφωνία, οι όροι “κράτος/-η μέλος/-η” και “αρμόδιες αρχές” νοείται ότι περιλαμβάνουν, πέραν της έννοιας που έχουν στον κανονισμό, τα κράτη της ΕΖΕΣ και τις αρμόδιες αρχές τους, αντίστοιχα.

               β)Οι παραπομπές στα μέλη του ΕΣΚΤ νοείται ότι περιλαμβάνουν, πέραν της έννοιας που έχουν στον κανονισμό, τις εθνικές κεντρικές τράπεζες των κρατών της ΕΖΕΣ.

               γ)Εκτός εάν προβλέπεται διαφορετικά στην παρούσα συμφωνία, η Ευρωπαϊκή Αρχή Τραπεζών (ΕΑΤ) ή η Ευρωπαϊκή Αρχή Κινητών Αξιών και Αγορών (ΕΑΚΑΑ), ανάλογα με την περίπτωση, και η Εποπτεύουσα Αρχή της ΕΖΕΣ συνεργάζονται, ανταλλάσσουν πληροφορίες και πραγματοποιούν διαβουλεύσεις μεταξύ τους για τους σκοπούς του κανονισμού, ιδίως πριν από την ανάληψη δράσης.

               δ)Οι αναφορές σε άλλες πράξεις στον κανονισμό λαμβάνονται υπόψη ανάλογα με τον βαθμό και τη μορφή ενσωμάτωσής τους στη συμφωνία.

               ε)Οι παραπομπές στις εξουσίες της ΕΑΚΑΑ δυνάμει του άρθρου 19 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου νοούνται, στις περιπτώσεις που προβλέπονται στο σημείο 31θ του παρόντος παραρτήματος και σύμφωνα με αυτό, ως παραπομπές στις εξουσίες της Εποπτεύουσας Αρχής της ΕΖΕΣ όσον αφορά τα κράτη της ΕΖΕΣ.

               στ)Στο άρθρο 1, παράγραφος 1, σημείο ε):

               i)όσον αφορά τα κράτη της ΕΖΕΣ, η φράση “των αρμοδίων αρχών, της ΕΑΚΑΑ και της ΕΑΤ” αντικαθίσταται από τη φράση “των αρμοδίων αρχών και της Εποπτεύουσας Αρχής της ΕΖΕΣ”·

               ii)μετά τη φράση “αρμοδιότητες της ΕΑΚΑΑ” παρεμβάλλεται η φράση “ή, όσον αφορά τα κράτη της ΕΖΕΣ, η Εποπτεύουσα Αρχή της ΕΖΕΣ” .

               ζ)Στο άρθρο 4:

               i)στην παράγραφο 4, μετά τη φράση “στην Επιτροπή” παρεμβάλλεται η φράση “και την Εποπτεύουσα Αρχή της ΕΖΕΣ”·

               ii)στην παράγραφο 7, μετά τη φράση “3 Ιανουαρίου 2018” παρεμβάλλεται η φράση “ή, όσον αφορά τις απαλλαγές που χορηγούνται από τις αρμόδιες αρχές των κρατών της ΕΖΕΣ, πριν από την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ..../... της... [παρούσα απόφαση]”.

               η)Στο άρθρο 7 παράγραφος 1, στο άρθρο 9 παράγραφος 2, στο άρθρο 11 παράγραφος 1 και στο άρθρο 19 παράγραφος 1, μετά τις λέξεις “στην Επιτροπή” παρεμβάλλεται η φράση “και στην Εποπτεύουσα Αρχή της ΕΖΕΣ”.

               i)Στο άρθρο 36 παράγραφος 5:

               i)στην πρώτη και στη δεύτερη πρόταση, όσον αφορά τα κράτη της ΕΖΕΣ, η λέξη “ΕΑΚΑΑ” αντικαθίσταται από τη φράση “Εποπτεύουσα Αρχή της ΕΖΕΣ”·

               ii)μετά τη φράση “η ΕΑΚΑΑ δημοσιεύει κατάλογο όλων των κοινοποιήσεων που λαμβάνει” παρεμβάλλεται η φράση “και συμπεριλαμβάνει στον κατάλογο όλες τις κοινοποιήσεις που λαμβάνει η Εποπτεύουσα Αρχή της ΕΖΕΣ”.

               ι)Στο άρθρο 37 παράγραφος 2:

               i)όσον αφορά τα κράτη της ΕΖΕΣ, η φράση “τις 3 Ιανουαρίου 2018” αντικαθίσταται από τη φράση “την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]”.

               ii)η φράση “των άρθρων 101 και 102 της ΣΛΕΕ” αντικαθίσταται από τη φράση “των άρθρων 53 και 54 της συμφωνίας ΕΟΧ”.

               ια)Στο άρθρο 40:

               i)όσον αφορά τα κράτη της ΕΖΕΣ, στις παραγράφους 1 έως 4, 6 και 7, η λέξη “ΕΑΚΑΑ” αντικαθίσταται από τη φράση “Εποπτεύουσα Αρχή της ΕΖΕΣ”·

               ii)όσον αφορά τα κράτη της ΕΖΕΣ, στην παράγραφο 2, η φράση “ενωσιακής νομοθεσίας” αντικαθίσταται από τη φράση “συμφωνίας ΕΟΧ”·

               iii)στην παράγραφο 3, η φράση “μετά από διαβούλευση με τους δημόσιους φορείς” αντικαθίστανται από τις λέξεις “μετά από διαβούλευση της ΕΑΚΑΑ με τους δημόσιους φορείς”·

               iv)στην παράγραφο 3, η φράση “χωρίς να εκδώσει τη γνωμοδότησης” αντικαθίσταται από τη φράση “χωρίς την έκδοση της γνωμοδότησης από την ΕΑΚΑΑ”·

               v)στην παράγραφο 5, η φράση “κάθε απόφαση για τη λήψη μέτρων” αντικαθίσταται από τη φράση “κάθε απόφασή της για τη λήψη μέτρων”·

               vi)στην παράγραφο 5, μετά τη φράση “του παρόντος άρθρου” παρεμβάλλεται η φράση “. Η Εποπτεύουσα Αρχή της ΕΖΕΣ δημοσιεύει στον ιστότοπό της ανακοίνωση σχετικά με κάθε απόφασή της για τη λήψη μέτρων βάσει του παρόντος άρθρου. Παραπομπή στη δημοσίευση της ανακοίνωσης της Εποπτεύουσας Αρχής της ΕΖΕΣ δημοσιεύεται στον ιστότοπο της ΕΑΚΑΑ”.

               ιβ)Στο άρθρο 41:

               i)όσον αφορά τα κράτη της ΕΖΕΣ, στις παραγράφους 1 έως 4, 6 και 7, η λέξη “ΕΑΤ” αντικαθίσταται από τη φράση “Εποπτεύουσα Αρχή της ΕΖΕΣ”·

               ii)όσον αφορά τα κράτη της ΕΖΕΣ, στην παράγραφο 2, η φράση “ενωσιακής νομοθεσίας” αντικαθίσταται από τη φράση “συμφωνίας ΕΟΧ”·

               iii)στην παράγραφο 3, η φράση “χωρίς την έκδοση της γνωμοδότησης” αντικαθίσταται από τη φράση “χωρίς την έκδοση της γνωμοδότησης από την ΕΑΤ”·

               iv)στην παράγραφο 5, η φράση “κάθε απόφαση για τη λήψη μέτρων” αντικαθίσταται από τη φράση “κάθε απόφασή της για τη λήψη μέτρων”·

               v)στην παράγραφο 5, μετά τη φράση “του παρόντος άρθρου” παρεμβάλλεται η φράση “. Η Εποπτεύουσα Αρχή της ΕΖΕΣ δημοσιεύει στον ιστότοπό της ανακοίνωση σχετικά με κάθε απόφασή της για τη λήψη μέτρων βάσει του παρόντος άρθρου. Παραπομπή στη δημοσίευση της ανακοίνωσης της Εποπτεύουσας Αρχής της ΕΖΕΣ δημοσιεύεται στον ιστότοπο της ΕΑΤ”.

               ιγ)Στο άρθρο 45:

               i)στην παράγραφο 1, μετά τη λέξη “ΕΑΚΑΑ” παρεμβάλλεται η φράση “ή, όσον αφορά τα κράτη της ΕΖΕΣ, η Εποπτεύουσα Αρχή της ΕΖΕΣ”·

               ii)στις παραγράφους 2, 4, 5, 8 και στο πρώτο εδάφιο της παραγράφου 3, μετά τη λέξη “ΕΑΚΑΑ” παρεμβάλλεται η φράση “ή, κατά περίπτωση, η Εποπτεύουσα Αρχή της ΕΖΕΣ”· στην παράγραφο 9, μετά τις λέξεις “την ΕΑΚΑΑ” παρεμβάλλεται η φράση “ή, κατά περίπτωση, την Εποπτεύουσα Αρχή της ΕΖΕΣ”·

               iii)στο δεύτερο και τρίτο εδάφιο της παραγράφου 3, μετά τη φράση “πριν λάβει οποιαδήποτε μέτρα” παρεμβάλλεται η φράση “ή, κατά περίπτωση, πριν από την εκπόνηση σχεδίου για την Εποπτεύουσα Αρχή της ΕΖΕΣ”·

               iv)στην παράγραφο 6, η φράση “κάθε απόφαση” αντικαθίσταται από τη φράση “κάθε απόφασή της περί”·

               v)στην παράγραφο 6, μετά τη φράση “της παραγράφου 1” παρεμβάλλεται  η φράση “. Η Εποπτεύουσα Αρχή της ΕΖΕΣ δημοσιεύει στον ιστότοπό της ανακοίνωση σχετικά με κάθε απόφασή της περί επιβολής ή ανανέωσης μέτρων που αναφέρονται στο στοιχείο γ) της παραγράφου 1. Παραπομπή στη δημοσίευση της ανακοίνωσης της Εποπτεύουσας Αρχής της ΕΖΕΣ δημοσιεύεται στον ιστότοπο της ΕΑΚΑΑ”·

               vi)στην παράγραφο 7, μετά τη φράση “κατά τη δημοσίευση της ανακοίνωσης” παρεμβάλλεται η φράση “στον ιστότοπο της ΕΑΚΑΑ ή, όσον αφορά μέτρα που λαμβάνονται από την Εποπτεύουσα Αρχή της ΕΖΕΣ, κατά τη δημοσίευση της ανακοίνωσης στον ιστότοπο της Εποπτεύουσας Αρχής της ΕΖΕΣ”.»

               4.Στο σημείο 31βγ (κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου) προστίθεται η ακόλουθη περίπτωση:

               «-32014 R 0600: Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014 (ΕΕ L 173 της 12.6.2014, σ. 84), όπως διορθώθηκε με την ΕΕ L 270 της 15.10.2015, σ. 4, την ΕΕ L 187 της 12.7.2016, σ. 30 και την ΕΕ L 278 της 27.10.2017, σ. 54.»

               Άρθρο 2

               Τα κείμενα του κανονισμού (ΕΕ) αριθ. 600/2014, όπως διορθώθηκε με την ΕΕ L 270 της 15.10.2015, σ. 4, την ΕΕ L 187 της 12.7.2016, σ. 30 και την ΕΕ L 278 της 27.10.2017, σ. 54, του κανονισμού (ΕΕ) 2016/1033, της οδηγίας 2014/65/ΕΕ, όπως διορθώθηκε με την ΕΕ L 188 της 13.7.2016, σ. 28, ΕΕ L 273 της 8.10.2016, σ. 35 και ΕΕ L 64 της 10.3.2017, σ. 116, και της οδηγίας (ΕΕ) 2016/1034 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 3

               Η παρούσα απόφαση αρχίζει να ισχύει την επομένη της τελευταίας κοινοποίησης δυνάμει του άρθρου 103 παράγραφος 1 της συμφωνίας ΕΟΧ
                  9*.

               Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο/Η Πρόεδρος

                     Οι Γραμματείς
                     της Μεικτής Επιτροπής του ΕΟΧ

               Κοινή δήλωση των συμβαλλόμενων μερών

               στην απόφαση αριθ. [...] για την ενσωμάτωση της οδηγίας 2014/65/ΕΚ στη συμφωνία ΕΟΧ

               [για έγκριση μαζί με την απόφαση και για δημοσίευση στην ΕΕ]

               Τα συμβαλλόμενα μέρη συμμερίζονται την άποψη ότι η ενσωμάτωση στη συμφωνία ΕΟΧ της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ δεν θίγει τους εθνικούς κανόνες γενικής εφαρμογής σχετικά με τον έλεγχο των άμεσων ξένων επενδύσεων, για λόγους ασφαλείας ή δημόσιας τάξης.

                     (1)

                        ΕΕ L 173 της 12.6.2014, σ. 84.

                     (2)

                        ΕΕ L 175 της 30.6.2014, σ. 1.

                     (3)

                        ΕΕ L 173 της 12.6.2014, σ. 349.

                     (4)

                        ΕΕ L 175 της 30.6.2014, σ. 8.

                     (5)

                        ΕΕ L 145 της 30.4.2004, σ. 1.

                     (6)

                        ΕΕ L 331 της 15.12.2010, σ. 12.

                     (7)

                        ΕΕ L 331 της 15.12.2010, σ. 84.

                     (8)

                        Συμπεράσματα του Συμβουλίου — των Υπουργών Οικονομίας και Οικονομικών της ΕΕ και των ΕΟΧ-ΕΖΕΣ, 14178/1/14 REV 1.

                     (9)
                  *
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.2.2019
            COM(2019) 105 final
            2019/0055(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου, όσον αφορά τη θέσπιση του εσωτερικού κανονισμού της μεικτής επιτροπής

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

                  Η πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συστάθηκε με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου, σε συνάρτηση με την προβλεπόμενη έγκριση απόφασης σχετικά με τον εσωτερικό κανονισμό της μεικτής επιτροπής.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1.Η συμφωνία στρατηγικής εταιρικής σχέσης ΕΕ-Ιαπωνίας

               Η συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου («η συμφωνία») αποσκοπεί στην ενίσχυση της εταιρικής σχέσης μεταξύ της ΕΕ και των κρατών μελών της και της Ιαπωνίας και στην εμβάθυνση και ενίσχυση της διμερούς συνεργασίας σε θέματα κοινού ενδιαφέροντος, με γνώμονα τις κοινές αξίες και αρχές τους. Τούτο θα επιτευχθεί με μέτρα όπως η εντατικοποίηση του διαλόγου υψηλού επιπέδου. Η συμφωνία θα δημιουργήσει συνεκτικό και νομικά δεσμευτικό πλαίσιο για τις σχέσεις της ΕΕ με την Ιαπωνία. Η συμφωνία υπογράφηκε στο Τόκιο στις 17 Ιουλίου 2018 και εφαρμόζεται προσωρινά από την 1η Φεβρουαρίου 2019.

               2.2.Μεικτή επιτροπή

               Η μεικτή επιτροπή έχει συγκροτηθεί με το άρθρο 42 της συμφωνίας. Κύριο καθήκον της είναι ο συντονισμός της συνολικής εταιρικής σχέσης η οποία βασίζεται στη συμφωνία και η διασφάλιση της ορθής λειτουργίας και της αποτελεσματικής εφαρμογής της συμφωνίας. Στις άλλες λειτουργίες της μεικτής επιτροπής περιλαμβάνονται τα ακόλουθα: να αποτελεί φόρουμ για την επεξήγηση οποιασδήποτε σχετικής αλλαγής πολιτικών, προγραμμάτων ή αρμοδιοτήτων που αφορούν τη συμφωνία, να αποφασίζει για πρόσθετους τομείς συνεργασίας που δεν παρατίθενται στη συμφωνία, υπό την προϋπόθεση ότι συνάδουν με τους στόχους της συμφωνίας, και να επιδιώκει την επίλυση κάθε διαφοράς που ανακύπτει από την ερμηνεία, την υλοποίηση ή την εφαρμογή της συμφωνίας.

               Η μεικτή επιτροπή διατυπώνει συστάσεις και εκδίδει αποφάσεις, ανάλογα με την περίπτωση, για τη διευκόλυνση της εφαρμογής των ειδικών πτυχών της συνεργασίας δυνάμει της συμφωνίας. Η μεικτή επιτροπή λειτουργεί με ομοφωνία και συνεδριάζει μία φορά τον χρόνο, στο Τόκιο και στις Βρυξέλλες εκ περιτροπής. Η μεικτή επιτροπή εγκρίνει τον εσωτερικό κανονισμό της.

               2.3.Προβλεπόμενη πράξη της μεικτής επιτροπής

               Σκοπός της προβλεπόμενης πράξης είναι η έγκριση, σύμφωνα με το άρθρο 42 παράγραφος 5 της συμφωνίας, του εσωτερικού κανονισμού που διέπει την οργάνωση της μεικτής επιτροπής ώστε να καταστεί δυνατή η εφαρμογή της συμφωνίας.

               3.Θέση που πρέπει να ληφθεί εξ ονόματος της Ένωσης

               Η θέση που πρέπει να ληφθεί εξ ονόματος της Ένωσης θα πρέπει να αποσκοπεί στην έγκριση του εσωτερικού κανονισμού της μεικτής επιτροπής. Η θέση θα πρέπει να βασίζεται στα σχέδια αποφάσεων της μεικτής επιτροπής.

               4.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .

               4.1.2.Εφαρμογή στην προκειμένη περίπτωση

               Η μεικτή επιτροπή είναι όργανο που έχει συσταθεί από τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου.

               Η πράξη την οποία καλείται να θεσπίσει η μεικτή επιτροπή συνιστά πράξη που παράγει έννομα αποτελέσματα. Αυτό οφείλεται στο γεγονός ότι, σύμφωνα με το άρθρο 42 παράγραφος 2 στοιχείο ζ) της συμφωνίας, η μεικτή επιτροπή πρέπει να εκδίδει αποφάσεις οι οποίες είναι δεσμευτικές για τα μέρη της συμφωνίας.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί ο/η κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο εσωτερικός κανονισμός διέπει τη γενική λειτουργία ενός οργάνου που έχει συσταθεί βάσει συμφωνίας. Ως εκ τούτου, ο τομέας στον οποίο εμπίπτει η προβλεπόμενη απόφαση πρέπει να καθοριστεί με βάση τη συμφωνία στο σύνολό της
                  2
               .

               Λαμβάνοντας υπόψη τον αριθμό και τη φύση των διατάξεων της συμφωνίας που αφορούν την ΚΕΠΠΑ, ο κύριος στόχος και το περιεχόμενο της προβλεπόμενης πράξης αφορούν την οικονομική, χρηματοδοτική και τεχνική συνεργασία με τρίτες χώρες.  Αυτό συμβαίνει παρά το γεγονός ότι η υπογραφή της συμφωνίας έγινε βάσει του άρθρου 37 της ΣΕΕ και του άρθρου 212 παράγραφος 1 της ΣΛΕΕ. Η αξιολόγηση άλλαξε υπό το πρίσμα της επακόλουθης απόφασης του Δικαστηρίου στην υπόθεση C-244/17 Επιτροπή κατά Συμβουλίου (Καζαχστάν). Συνεπώς, η ουσιαστική νομική βάση για την προτεινόμενη απόφαση είναι το άρθρο 212 παράγραφος 1 της ΣΛΕΕ.

               4.3.Συμπέρασμα

               Το άρθρο 212 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει ως εκ τούτου να αποτελέσει τη νομική βάση της προτεινόμενης απόφασης.

               2019/0055 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου, όσον αφορά τη θέσπιση του εσωτερικού κανονισμού της μεικτής επιτροπής

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου
                  3
                («η συμφωνία») υπογράφηκε στο Τόκιο στις 17 Ιουλίου 2018 και εφαρμόζεται προσωρινά από την 1η Φεβρουαρίου 2019.

               (2)Το άρθρο 42 παράγραφος 1 της συμφωνίας προβλέπει τη σύσταση μεικτής επιτροπής για τον συντονισμό της συνολικής εταιρικής σχέσης η οποία βασίζεται στη συμφωνία («η μεικτή επιτροπή»).

               (3)Το άρθρο 42 παράγραφος 5 της συμφωνίας προβλέπει ότι η μεικτή επιτροπή οφείλει να θεσπίσει τον εσωτερικό κανονισμό της.

               (4)Ο εσωτερικός κανονισμός της μεικτής επιτροπής θα πρέπει να εγκριθεί το συντομότερο δυνατόν προκειμένου να διασφαλιστεί η αποτελεσματική εφαρμογή της συμφωνίας.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής, καθώς ο εσωτερικός κανονισμός θα καθορίσει τη λειτουργία της μεικτής επιτροπής που είναι αρμόδια για τη διαχείριση της συμφωνίας και την εξασφάλιση της χρηστής εφαρμογής της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στην πρώτη συνεδρίαση της μεικτής επιτροπής που συστάθηκε σύμφωνα με το άρθρο 42 της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου, όσον αφορά τη θέσπιση του εσωτερικού κανονισμού της μεικτής επιτροπής, είναι ότι εγκρίνει τη θέσπιση του εσωτερικού κανονισμού της μεικτής επιτροπής όπως ορίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Υπόθεση C-399/12, Γερμανία κατά Συμβουλίου (OIV), ECLI:EU:C:2014:2258, σκέψεις 61-64.

                     (2)

                        Υπόθεση C-244/17, Επιτροπή κατά Συμβουλίου (Καζαχστάν), ECLI:EU:C:2018:662, σκέψη 40.

                     (3)

                        ΕΕ L 216 της 24.8.2018, σ. 4.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.2.2019
            COM(2019) 105 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου, όσον αφορά τη θέσπιση του εσωτερικού κανονισμού της μεικτής επιτροπής

               ΠΑΡΑΡΤΗΜΑ

               ΑΠΟΦΑΣΗ αριθ. 1/2019
                  ΤΗΣ ΜΕΙΚΤΗΣ ΕΠΙΤΡΟΠΗΣ ΠΟΥ ΣΥΣΤΑΘΗΚΕ ΜΕ ΤΗ
                  ΣΥΜΦΩΝΙΑ ΣΤΡΑΤΗΓΙΚΗΣ ΕΤΑΙΡΙΚΗΣ ΣΧΕΣΗΣ ΕΕ-ΙΑΠΩΝΙΑΣ

               της …

               για τη θέσπιση του εσωτερικού κανονισμού της

               Η ΜΕΙΚΤΗ ΕΠΙΤΡΟΠΗ,

               Έχοντας υπόψη τη συμφωνία στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Ιαπωνίας, αφετέρου
                  1
                («η συμφωνία»), και ιδίως το άρθρο 42,

               Εκτιμώντας τα ακόλουθα:

               (1)Μέρη της συμφωνίας έχουν εφαρμοστεί εν αναμονή της έναρξης ισχύος της από την 1η Φεβρουαρίου 2019.

               (2)Για να εξασφαλιστεί η αποτελεσματική εφαρμογή της συμφωνίας εν αναμονή της έναρξης ισχύος της, η μεικτή επιτροπή θα πρέπει να συσταθεί το συντομότερο δυνατό.

               (3)Σύμφωνα με το άρθρο 42 παράγραφος 5 της συμφωνίας, η μεικτή επιτροπή θα πρέπει επομένως να θεσπίσει τον εσωτερικό κανονισμό της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               1.Θεσπίζεται ο εσωτερικός κανονισμός της μεικτής επιτροπής, όπως παρατίθεται στο παράρτημα.

               2.Η απόφαση αρχίζει να ισχύει την ημερομηνία της έκδοσής της.

               Υπεγράφη στ…,

                     Για τη Μεικτή Επιτροπή

                     Οι συμπρόεδροι

               Παράρτημα της απόφασης αριθ. 1/2019

               Συμφωνία στρατηγικής εταιρικής σχέσης
                  μεταξύ της Ευρωπαϊκής Ένωσης και των κρατών μελών της, αφενός,
                  και της Ιαπωνίας, αφετέρου

               Εσωτερικός κανονισμός της μεικτής επιτροπής

               Άρθρο 1

               Καθήκοντα και σύνθεση

               1.Η μεικτή επιτροπή εκτελεί τα καθήκοντα που προβλέπονται στο άρθρο 42 της συμφωνίας στρατηγικής εταιρικής σχέσης μεταξύ της Ευρωπαϊκής Ένωσης και των κρατών μελών της, εφεξής «το ενωσιακό μέρος», αφενός, και της Ιαπωνίας, αφετέρου («η συμφωνία»).

               2.Η μεικτή επιτροπή απαρτίζεται από εκπροσώπους των μερών.

               Άρθρο 2

               Προεδρία

               Την προεδρία της μεικτής επιτροπής ασκούν από κοινού οι εκπρόσωποι του ενωσιακού μέρους, αφενός, και της Ιαπωνίας, αφετέρου. Εφεξής αναφέρονται συλλογικά ως «τα μέρη» και ατομικά ως «το μέρος».

               Άρθρο 3

               Συνεδριάσεις

               1.Η μεικτή επιτροπή συνεδριάζει κανονικά μία φορά τον χρόνο, στο Τόκιο και στις Βρυξέλλες εκ περιτροπής, σε ημερομηνία που καθορίζεται με συναίνεση. Συνεδριάζει επίσης κατόπιν αιτήματος ενός από τα μέρη με συναίνεση.

               2.Η μεικτή επιτροπή συνεδριάζει κανονικά σε επίπεδο ανώτερων υπαλλήλων, εκτός εάν αποφασιστεί διαφορετικά από τα μέρη.

               Άρθρο 4

               Δημοσιότητα

               Εκτός εάν αποφασιστεί διαφορετικά από τα μέρη, οι συνεδριάσεις της μεικτής επιτροπής δεν διεξάγονται δημοσίως.

               Άρθρο 5

               Γραμματείς

               Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος του Υπουργείου Εξωτερικών και Εμπορίου της Ιαπωνίας ασκούν από κοινού τα καθήκοντα των γραμματέων της μεικτής επιτροπής. Όλες οι ανακοινώσεις προς και από τους συμπροέδρους της μεικτής επιτροπής διαβιβάζονται στους γραμματείς.

               Άρθρο 6

               Συμμετέχοντες

               1.Οι συμπρόεδροι ενημερώνονται, μέσω των γραμματέων, για την προβλεπόμενη σύνθεση της αντιπροσωπείας κάθε μέρους πριν από κάθε συνεδρίαση.

               2.Κατά περίπτωση και με συναίνεση, εμπειρογνώμονες ή αντιπρόσωποι σχετικών οντοτήτων μπορούν να καλούνται να παρίστανται σε συνεδριάσεις της μεικτής επιτροπής ως παρατηρητές ή για να παράσχουν πληροφορίες σχετικά με ένα συγκεκριμένο θέμα.

               Άρθρο 7

               Ημερήσια διάταξη των συνεδριάσεων

               1.Οι συμπρόεδροι καταρτίζουν προσωρινή ημερήσια διάταξη για κάθε συνεδρίαση.

               2.Η προσωρινή ημερήσια διάταξη καθορίζεται το αργότερο δεκαπέντε ημέρες πριν από την έναρξη της συνεδρίασης.

               3.Κατά την έναρξη κάθε συνεδρίασης, η μεικτή επιτροπή εγκρίνει την τελική ημερήσια διάταξη. Στην ημερήσια διάταξη μπορούν να εγγράφονται και άλλα θέματα πέραν αυτών που περιλαμβάνονται στην προσωρινή ημερήσια διάταξη, αν το αποφασίσουν τα μέρη.

               4.Εφόσον απαιτείται, οι συμπρόεδροι δύνανται να συντομεύσουν τις προθεσμίες που αναφέρονται στην παράγραφο 2.

               Άρθρο 8

               Πρακτικά

               1.Οι γραμματείς συντάσσουν από κοινού πρακτικά κάθε συνεδρίασης, το συντομότερο δυνατόν και το αργότερο εντός δύο μηνών από το τέλος κάθε συνεδρίασης, εκτός εάν αποφασιστεί διαφορετικά με συναίνεση. Το σχέδιο πρακτικών περιλαμβάνει, κατά γενικό κανόνα, την τελική ημερήσια διάταξη και σύνοψη των συζητήσεων για κάθε σημείο της ημερήσιας διάταξης .

               2.Το σχέδιο πρακτικών εγκρίνεται εγγράφως από τα μέρη το συντομότερο δυνατόν και το αργότερο εντός δύο μηνών από το τέλος κάθε συνεδρίασης, εκτός εάν αποφασιστεί διαφορετικά με συναίνεση.

               Άρθρο 9

               Αποφάσεις και συστάσεις

               1.Στο πλαίσιο των αρμοδιοτήτων και των καθηκόντων της σύμφωνα με το άρθρο 42 της συμφωνίας, η μεικτή επιτροπή διατυπώνει συστάσεις και εγκρίνει αποφάσεις, κατά περίπτωση. Αυτές φέρουν τον τίτλο «σύσταση» ή «απόφαση», συνοδευόμενο από αύξοντα αριθμό, την ημερομηνία έγκρισής τους και περιγραφή του αντικειμένου. Σε κάθε σύσταση ή απόφαση αναφέρεται η ημερομηνία έναρξης ισχύος της.

               2.Η μεικτή επιτροπή διατυπώνει συστάσεις και εγκρίνει αποφάσεις με ομοφωνία.

               3.Η μεικτή επιτροπή μπορεί να αποφασίζει να διατυπώνει συστάσεις και να εγκρίνει αποφάσεις μέσω γραπτής διαδικασίας, με ανταλλαγή υπομνημάτων μεταξύ των συμπροέδρων της μεικτής επιτροπής.

               4.Οι συστάσεις και οι αποφάσεις της μεικτής επιτροπής εγκρίνονται εγγράφως από τους συμπροέδρους.

               5.Κάθε μέρος μπορεί να αποφασίσει να δημοσιεύσει τις συστάσεις και τις αποφάσεις της μεικτής επιτροπής σε οποιοδήποτε κατάλληλο μέσο.

               Άρθρο 10

               Δαπάνες

               1.Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις της μεικτής επιτροπής, όσον αφορά τα έξοδα προσωπικού, ταξιδιού και διαμονής, καθώς και τα έξοδα ταχυδρομείου και τηλεπικοινωνιών.

               2.Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το μέρος που φιλοξενεί τη συνεδρίαση.

               Άρθρο 11

               Ομάδες εργασίας

               1.Η μεικτή επιτροπή μπορεί να αποφασίσει τη σύσταση ομάδων εργασίας προκειμένου να την επικουρούν στην εκτέλεση των καθηκόντων της.

               2.Η μεικτή επιτροπή μπορεί να αποφασίσει να καταργήσει οποιαδήποτε ομάδα εργασίας που έχει συστήσει ή να καθορίσει ή να τροποποιήσει τους όρους εντολής της.

               3.Οι ομάδες εργασίας υποβάλλουν έκθεση στη μεικτή επιτροπή μετά από κάθε συνεδρίασή τους.

               Άρθρο 12

               Τροποποίηση του εσωτερικού κανονισμού

               Τα μέρη μπορούν να τροποποιήσουν τον εσωτερικό κανονισμό σύμφωνα με το άρθρο 9.

                     (1)

                        ΕΕ L xxx, xx.xx.xxxx, σ. x.